Výzva

Ministerstvo kultúry Slovenskej republiky (ďalej len „ministerstvo“) v zmysle § 6 ods. 1 písm. c) zákona č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky (ďalej len „zákon“)

vyhlasuje

v rámci účelu podpory čiastkových projektov súvisiacich s projektom Európske hlavné mesto kultúry výzvu na predkladanie žiadostí na podporu realizácie neinvestičných kultúrnych projektov v rámci podujatia Európske hlavné mesto kultúry, ak sú tieto projekty v súlade s jeho programovými zámermi.

1. Účel poskytnutia dotácie:

Ministerstvo môže v príslušnom rozpočtovom roku poskytnúť dotáciu zo štátneho rozpočtu   na čiastkové projekty súvisiace s projektom Európske hlavné mesto kultúry.

Dotácie v rámci dotačného systému ministerstva sa na účel upravený zákonom poskytujú v podprogramoch, ktorých členenie je uvedené v Smernici č. 3/2010 o poskytovaní dotácií v pôsobnosti Ministerstva kultúry Slovenskej republiky (ďalej len „smernica“). V programe Európske hlavné mesto kultúry sa jedná o tieto podprogramy:

podprogram 3.1 Podpora kľúčových podujatí a dlhodobých rozvojových projektov Košice - Európske hlavné mesto kultúry 2013, 

podprogram 3.2 Podpora sprievodných podujatí a projektov súvisiacich s projektom Košice - Európske hlavné mesto kultúry 2013.

2. Formulár žiadosti a predkladanie žiadostí o dotáciu:

Formulár žiadosti je súčasťou elektronickej registrácie. Elektronická registrácia je zverejnená na webovom sídle  http://registerkultury.gov.sk/granty2011/.   

•	Žiadateľ pred podaním žiadosti o poskytnutie dotácie vykoná jej elektronickú registráciu. Registrácia je ukončená vytlačením formulárov povinných náležitostí (žiadosť o poskytnutie dotácie, popis projektu, rozpočet projektu, čestné vyhlásenie) a formulárov osobitných náležitostí žiadosti, ktoré systém vygeneruje po vyplnení povinných údajov. 
•	Žiadateľ o dotáciu je povinný priložiť k žiadosti o poskytnutie dotácie aj originály resp. osvedčené kópie potvrdení sociálnej poisťovne, daňového úradu, všetkých zdravotných poisťovní a konkurzného súdu nie staršie ako tri mesiace k dátumu podania konkrétnej žiadosti. Dátumom podania žiadosti do dotačného systému                     sa rozumie dátum na podacej pečiatke pošty (ak je žiadosť zasielaná poštou)                         resp. dátum na prezentačnej pečiatke podateľne ministerstva (ak je žiadosť doručená osobne do podateľne).
•	Minimálna výška spolufinancovania projektu, na ktorý sa dotácia požaduje,                         je 5 % z celkového rozpočtu projektu.
•	Dotáciu je možné poskytnúť len na projekt, alebo jeho časť, ktorá sa realizuje v príslušnom rozpočtovom roku, na ktorý sa dotácie požaduje.
•	Žiadosť predkladá žiadateľ v rámci jednotlivých podprogramov na každý projekt osobitne v jednom originálnom vyhotovení vrátane všetkých požadovaných príloh. 
•	Termín predkladania žiadostí:  1. september 2011

•	Adresa na predkladanie žiadostí: Ministerstvo kultúry Slovenskej republiky 
sekcia ekonomiky a projektového riadenia
Námestie SNP 33
813 31  Bratislava
(obálku výrazne označte číslom a názvom programu a podprogramu)

Žiadosť musí byť k dátumu podania úplná. Neúplná žiadosť bude vyradená.

3. Oprávnené subjekty:

Žiadateľom o poskytnutie dotácie môže byť subjekt v zmysle § 3 ods. 1 zákona.

4. Disponibilný objem finančných prostriedkov na danú výzvu:

Disponibilný objem na danú výzvu je v sume 122 339 EUR.

5. Kritériá výberu a spôsob hodnotenia žiadostí:

Kritériá výberu (hodnotenia) žiadostí v programe Európske hlavné mesto kultúry 2013 – Košice:

1. Úplná žiadosť bude predložená odbornej komisii, ktorá ako dočasné prierezové pracovné zoskupenie posúdi kvalitatívnu úroveň predložených projektov na základe týchto hodnotiacich kritérií:

a)	súlad projektu so zameraním a prioritami projektu Košice – Európske hlavné mesto   kultúry 2013,
b)	história žiadateľa, skúsenosti s realizáciou kultúrnych projektov,
c)	kvalita podujatia, resp. jedinečnosť, originálnosť projektu,
d)	reálnosť rozpočtu,
e)	výška spolufinancovania projektu,
f)	logická nadväznosť projektových aktivít a výstupov, udržateľnosť projektu,
g)	výstup voči verejnosti, prínos podujatia.

      Spôsob hodnotenia žiadostí v programe Európske hlavné mesto kultúry 2013 - Košice:

1.	Odborná komisia hodnotí žiadosti formou bodového hodnotenia. Každé hodnotiace kritérium má určené bodové rozpätie 0 – 5 bodov (najvyššie hodnotenie je 5 bodov/                  1 kritérium). 

2.	Úspešnou žiadosťou je tá, ktorá získa nadpolovičnú väčšinu všetkých bodov. Odborná komisia určuje špecifikáciu nákladových položiek a výšku podpory pri každej úspešnej žiadosti samostatne. 

3.	Ak žiadosť nezíska určený počet bodov, odborná komisia ju neodporučí na udelenie dotácie.

 6. Spôsob odstraňovania formálnych nedostatkov žiadostí:

Žiadosť, ktorú podal žiadateľ v rozpore s § 3 ods. 1 písm. a) až l) zákona a ktorá                         je neúplná, súčasne duplicitne podaná do viacerých programov alebo neobsahuje prílohy podľa § 4 ods. 2 zákona a podľa príslušných ustanovení Výnosu Ministerstva kultúry Slovenskej republiky z 15. decembra 2010 č. MK-2320/2010-10/11656, o podrobnostiach o účele poskytnutia dotácie, vzore žiadosti, popisu projektu a celkového rozpočtu projektu a ďalších podrobnostiach o náležitostiach žiadosti (ďalej len „výnos“), ministerstvo vyradí z rozhodovacieho procesu. 

Žiadosť, ktorá bola z  rozhodovacieho procesu vyradená, môže žiadateľ                                 po skompletizovaní a novej elektronickej registrácii opätovne podať ministerstvu.

7. Termín postupu vyhodnocovania žiadostí:

a)	posúdenie správnosti a úplnosti žiadosti v zmysle § 4 ods. 2 zákona – najneskôr                     do siedmich týždňov odo dňa uzávierky,
b)	posúdenie správnosti a úplnosti žiadosti podľa výnosu, realizovanie zasadnutia komisií príslušných podprogramov – do 30. septembra 2011,
c)	rozhodnutie o poskytnutí resp. neposkytnutí dotácie – do 21. októbra 2011,
d)	vypracovanie návrhu zmluvy a jej zaslanie žiadateľovi – najneskôr do 4 týždňov                  odo dňa prijatia rozhodnutia o poskytnutí resp. neposkytnutí dotácie na sekcii ekonomiky a projektového riadenia,
e)	poukázanie finančných prostriedkov na účet žiadateľa – do 5 dní od doručenia žiadateľom podpísanej zmluvy o poskytnutí dotácie na ministerstvo. 

8. Zloženie komisie:

3.1                                                                     3.2
1. Mgr. Iveta Hurná                                          1. Mgr. art. Zora Jaurová
2. Darina Kárová                                               2. PhDr. Miroslava Grajciarová
3. Mgr. Peter Himič                                          3. Mgr. Roman Sorger
                                                                          4. PeadDr. Mgr. art. Július Klein
                                                                          5. Mgr. Zuzana Duchová, PhD.

9. Návrh zmluvy o poskytnutí dotácie:

Návrh zmluvy o poskytnutí dotácie je zverejnený na webovom sídle ministerstva.

Daniel Krajcer, v.r.
minister kultúry